P. Hrušovský, predseda NR SR: (2004-10-22):
Otváram rozpravu. Do rozpravy som nedostal žiadne prihlášky písomné, ústne prihlášky takisto nie. Prerušujem rokovanie o tomto bode programu. Ďakujem pánom poslancom Lintnerovi, Husárovi. Prosím poslanca Ondriaša, aby z poverenia skupiny poslancov predniesol návrh poslanca Národnej rady Slovenskej republiky Karola Ondriaša na vydanie zákona o náprave zákonnosti vo veci prevodov majetku štátu a iných právnických osôb na iné osoby a ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov (zákon o prešetrení zákonnosti privatizácie a reštitúcie) . Nech sa páči, pán poslanec. K. Ondriaš, poslanec: Ďakujem za slovo. Vážený pán predseda Národnej rady Slovenskej republiky, dámy a páni, predkladám návrh zákona o náprave zákonnosti vo veci prevodov majetku štátu a iných právnických osôb na iné osoby a ktorým sa mení a dopĺňa zákon č. 40/1964  Z. z. Občiansky zákonník v znení neskorších predpisov. Je to zákon o prešetrení zákonnosti privatizácie a reštitúcie. Návrh zákona ste dostali ako tlač 898. Účelom navrhovaného zákona je prešetriť zákonnosť privatizácie a reštitúcie majetku štátnych podnikov, družstiev, rozpočtových a príspevkových organizácií, spoločenských organizácií a národných výborov pre fyzické alebo právnické osoby po 1. januári 1990. Zákon nesmeruje proti základným princípom privatizácie a reštitúcie, ale rieši prípady ich realizácie, keď sa tak stalo v konaní v rozpore so zákonnosťou. Myslím si, že väčšina vie, ako privatizácia a reštitúcie prebiehali a prebiehajú. Preto ju pripomeniem len veľmi stručne. Po roku 1989 sa vytvárali manažmenty podnikov pre ich privatizáciu, pričom majetok štátnych podnikov a organizácií sa často preceňoval na nižšie hodnoty alebo sa vyraďoval a postupne rozkrádal. Vytváral sa tzv. dubiózny majetok, o ktorý sa vedome znižovala hodnota podnikov pred privatizáciou. Výroba sa podnikom postupne zastavovala, výrobné podniky zanikali, niektoré sa zmenili na predajne alebo sklady zahraničného tovaru a následne sa privatizovali. Špekulantom sa za úplatky poskytovali nedobytné úvery v bankách, najmä na privatizáciu. Zákony na reštitúciu a privatizáciu štátneho majetku sa schvaľovali postupne a cielene v prospech záujmových skupín a zahraničného kapitálu. Majetok sa prevádzal z vlastníctva štátu a iných právnických osôb nielen reštitúciou a privatizáciou, ale aj cez konkurzné konania a likvidáciu podnikov. Podľa zákona o malej privatizácii sa predával majetok špekulantom, tzv. holandskou dražbou, často hlboko pod cenu, a niekedy aj mafiánskou formou, kde niektorí záujemcovia boli donútení od dražby odstúpiť. Vytvoril sa Fond národného majetku Slovenskej republiky a Slovenský pozemkový fond, ktorým sa zveril majetok štátu a majetok neznámych osôb, za ktorý nebol nikto dostatočne zodpovedný. Dochádzalo k obohacovaniu sa na privatizačných projektoch a znaleckých posudkoch v reštitúciách. Takticky sa menil spôsob z kontrolovateľnej privatizácie výberovým konaním na nekontrolovateľnú privatizáciu priamym predajom cez politické strany. Vytvárali sa akciové spoločnosti s tým, že do podnikov vstúpil zahraničný kapitál často v nevýhodnom pomere pre štát. V mnohých prípadoch hodnota zahraničnej technológie ako akciový podiel zahraničného investora bola oveľa nižšia ako budovy a infraštruktúra privatizovaných podnikov. Takto sa privatizovali niektoré podniky v neprospech štátu a v prospech zahraničného investora. Podniky, ktoré upadli do konkurzov, sa nekontrolovane likvidovali. Doklady o tom sú buď minimálne, alebo žiadne. Vytvárali sa a vytvárajú sa tiché spoločnosti, do ktorých vkladajú svoj kapitál novodobí zbohatlíci, politici a zahraniční investori. A tie potom podnikajú, príp. prepierajú aj špinavé peniaze. Veľká privatizácia tzv. strategických podnikov prešla do formy privatizovania spoločného majetku zahraničným investorom. Aj tu došlo k vážnym podozreniam z korupcie, klientelizmu, uzavretia zmlúv v neprospech štátu a k výplate vysokých odmien zahraničným poradcom. Veľké rozdiely medzi účtovnou hodnotou sprivatizovaného majetku a jeho kúpnou cenou dokladá dokonca aj správa ministerstva pre správu a privatizáciu národného majetku, Fondu národného majetku Slovenskej republiky. Uvediem aspoň niektoré čísla z nej. Napr. v roku 1994 účtovná hodnota sprivatizovaného majetku bola 21 mld. korún, ale jeho kúpna cena bola 8 mld. korún, kde len v tomto prípade, len v tomto roku 13 mld. korún sa niekde stratilo. Napr. v roku 1996 účtovná hodnota sprivatizovaného majetku bola 43 mld. korún, jeho kúpna cena bola 12 mld. korún. Stratilo sa niekde 31 mld. korún. Takto by som mohol pokračovať. Mnohé akcie Slovnaftu, VSŽ a Nafty Gbely a ďalších podnikov sa predali za menej ako 30 % účtovnej hodnoty. Po roku 1998 sa začali privatizovať strategické podniky, čím sa oslabila ekonomická suverenita Slovenska, a tým aj naša bezpečnosť. Slovensko sa dostalo takmer do úplnej ekonomickej závislosti od zahraničia, čoho výsledkom sú ekonomické straty. Ja si myslím, že všetci to poznáme. V dôsledku zlých úverov v bankovom sektore sme prišli o viac ako 130 mld. korún. Nikto nevie, kto to spôsobil, kto sa obohatil a ako boli vinníci potrestaní. Oddlžili sa banky a iné finančné ustanovizne z peňazí daňových poplatníkov od nedobytných úverov. Sporné pohľadávky z úverov sa predávali pod cenu zahraničným záujemcom alebo fiktívnym procesom zanikli na tento účel vytvorenom Konsolidačnou bankou. Slovenské banky sa predali do zahraničia často v nevýhodnom pomere pre Slovensko. Desiatky miliárd korún sa použilo na ozdravenie bánk, ktoré boli potom predané lacno do zahraničia. Napr. najväčšia slovenská komerčná banka Slovenská sporiteľňa bola predaná rakúskej Erste Bank za 18,4 mld. korún. Aby ju bolo možné predať, predtým štát vynaložil takmer 40 mld. korún na jej ozdravenie. V štáte sa rozmáha klientelizmus a korupcia v štátnej správe a samospráve. Predstavitelia miestnej štátnej správy, primátori, starostovia, vzali vysoké pôžičky na budovanie miest a obcí, pričom založili majetok miest a obcí. Výstavbu často realizovali a realizujú vlastnými alebo nastrčenými firmami. Podporil sa rozklad poľnohospodárskych družstiev. Následkom straty pôvodnej pôdnej základne mnohé družstvá zanikli. Majetok, ktorý nebol vrátený pôvodným vlastníkom, sa stal ľahkou korisťou špekulantov cez reštitučné konanie. Realizovali sa aj protiprávne reštitúcie a vyplácanie náhrad za pozemky, ktoré ani podľa tejto legislatívy nebolo možné vydať. A špekulanti reštituovali aj majetky, ktoré prepadli v prospech štátu v dôsledku neplnenia daní, prostredníctvom reštitučného konania či privlastnenia. Privlastnili sa aj tzv. odumrte, t. j. majetky, ktoré nadobudol štát po osobách, ktoré nemali dedičov, ale aj iný majetok, ktorý bol vo vlastníctve neznámych osôb a starších osôb, u ktorých bol predpoklad, že sa nebudú môcť brániť. Výsledkom netransparentného privatizačného a reštitučného procesu, pri ktorom sa mnohé fyzické a právnické osoby neprávom obohatili v neprospech štátu, sú veľké škody v hospodárstve Slovenska. Napr. produkcia v poľnohospodárstve po roku 1989 klesla na 58 % produkcie z roku 1989. Produkcia v stavebníctve, klesla na 38 % z roku 1989. Produkcia v priemysle po privatizácii klesla na 93,9 %. Ešte raz opakujem, výsledkom netransparentného privatizačného a reštitučného procesu sú nízke reálne mzdy, ktoré sú nižšie, ako boli v roku 1989, nízke dôchodky, spoplatnenie školstva a zdravotníctva. Cieľom návrhu zákona je napraviť neprávosti privatizačného a reštitučného procesu po roku 1989. Teraz by som vás stručne oboznámil s niektorými faktmi v navrhovanom zákone. Návrh zákona ustanovuje postup verejnej moci pri zisťovaní spôsobu prevodu majetku vo vlastníctve štátu a inej právnickej osoby na iné fyzické alebo právnické osoby po roku 1989 a opatrenia voči tým osobám, ktoré ho nadobudli v konaní v rozpore so zákonnosťou. Zákon ustanovuje podmienky, za ktorých sa majetok fyzických osoby alebo právnickej osoby, ktorá ho získala v rozpore so zákonnosťou, prevádza späť do vlastníctva štátu alebo inej právnickej osoby. Popíšem aspoň tri základné pojmy v návrhu zákona. V súčasnosti neexistuje centrálna podrobná evidencia ani kompletné štatistické údaje o prevedenom majetku pred a po 1. 1. 1990. Neexistuje ani podrobná archívna dokumentácia spojená s jednotlivými prevodmi majetku po roku 1989. Taktiež často chýbajú údaje o tom, kto sa na týchto prevodoch zúčastnil ako vlastník alebo správca a kto bol za tieto prevody z titulu vtedajšej svojej funkcie zodpovedný. Preto v návrhu zákona sa zriaďuje pri Ministerstve financií Slovenskej republiky „zoznam“. Tento zoznam bude nielen dôslednou pasportizáciou prevedeného majetku, ale aj právnym podkladom pre prípadné súdne konania, správne konania a trestnoprávne konania. Zoznam majetku bude napr. obsahovať súpis majetku štátu a inej právnickej osoby, cenu majetku, meno vlastníka, názov správcu majetku a presne označené hnuteľné veci a nehnuteľné veci, ich majetkovú podstatu, ako aj iné majetkové práva, licenčné práva a duševné práva k 31. 12. 1989. Ďalej bude obsahovať mená a funkcie štatutárnych osôb právnych subjektov, ktoré uskutočnili prevod majetku. Zoznam bude ďalej obsahovať právnu formu, právny titul prevodu vlastníctva a podmienky, za ktorých došlo k prevodu vlastníctva. Ďalej bude obsahovať meno osoby, na ktorú prešlo vlastníctvo k majetku. Cena majetku bude z uvedených položiek, z ktorých sa skladala v čase prevodu vlastníctva. Ďalej bude obsahovať výšku a účel a druh úverov poskytnutých osobe, ktorá nadobudla majetok v súvislosti s prevodom vlastníctva, a dátumy a sumy úhrad úverov. Ďalej bude obsahovať daňové nedoplatky, ktoré vznikli v súvislosti s jednotlivými prevodmi vlastníctva. Ďalej bude obsahovať nedobytné úvery a iné nedobytné pohľadávky vzniknuté pred prevodom a po prevode vlastníctva k majetku a tak podobne. Návrh zákona definuje „konanie v rozpore so zákonnosťou“. Je to napr., keď majetok prešiel z vlastníctva štátu alebo inej právnickej osoby do vlastníctva súkromnej alebo právnickej osoby v dôsledku zmluvy uzavretej za nevýhodných podmienok v neprospech štátu alebo inej právnickej osoby, keď zmluvou o prevode vlastníctva sa uviedol do omylu zástupca štátu, keď sa nesplnili podmienky zmluvy o prevode vlastníctva k majetku, keď sa neuhradil úver banke alebo inej finančnej inštitúcii z dôvodu nedobytnosti úveru, ktorým bola zaplatená cena alebo časť ceny majetku, keď sa zmenili podmienky zmluvy o prevode vlastníctva v neprospech štátu, napr. že bola znížená cena prevedeného majetku o viac ako 10 % alebo doba splácania úveru sa posunula o viac ako 5 rokov oproti pôvodnej zmluve, keď zmluva o prevode vlastníctva bola uzavretá na základe vplyvu zneužitia právomoci verejného činiteľa alebo na základe úplatkárstva v neprospech štátu. Návrh zákona zriaďuje Fond spoločenského vlastníctva národného majetku Slovenskej republiky, ktorému by mal byť zverený do držby a správy majetok štátu, ktorý bol získaný od osôb, ktoré ho nadobudli v konaní v rozpore so zákonnosťou. Záverom by som dodal, že cieľom navrhovaného zákona je prešetriť privatizáciu a reštitúcie s ohľadom na dodržiavanie zákonnosti. Predložený zákon má taktiež prispieť k nastoleniu verejného poriadku, rovnosti pred zákonom a rovnosti šancí v podnikateľských aktivitách. Verím, že poslanci, ktorí na volebných mítingoch často zdôrazňovali, že sa budú zasadzovať o prešetrenie privatizácie, podporia môj návrh zákona. Verím, že poslanci, ktorým ide o to, aby na Slovensku vládla spravodlivosť, podporia môj návrh zákona. Samozrejme, môže sa stať, že niektorí poslanci ho nepodporia. V tomto prípade svojím hlasovaním vyjadria postoj, že pravdepodobne ochraňujú ľudí, ktorí prišli k majetku privatizáciou a reštitúciou v konaní v rozpore so zákonnosťou. Panie poslankyne, páni poslanci, ja verím, že nezastupujete v Národnej rade Slovenskej republiky slovenských špekulantov, ktorí privatizovali náš majetok v konaní v rozpore so zákonnosťou, ale zastupujete občanov, ktorí chcú prešetriť nezákonnú privatizáciu a reštitúciu, panie poslankyne, páni poslanci, verím, že vám ide o to, aby sa na Slovensku konečne mali lepšie poctiví a slušní ľudia ako podvodníci, a preto podporíte môj návrh zákona. Ďakujem za pozornosť.